google/wiki40b huggingface dataset:
צפון הונג קונג

אזור צפון הונג קונג (בסינית 北區) הוא אחד מ-18 תחומי המנהל של הונג קונג, הנמצא בצפון הטריטוריות החדשות. שטחו הכולל הוא 168 קמ"ר, אוכלוסייתו הגיעה בשנת 2001 ל-298,657 איש, וצפיפות האוכלוסין בו היא 2,055 איש לקמ"ר. זהו האזור השני הכי פחות מיושב בהונג קונג.
תחילה היה המחוז מאוחד יחד עם מחוז טאי פו עד שהופרד בשנת 1980 והפך מחוז עצמאי.
בתחום המחוז עובר נהר סאם צ'אן, המשמש גם כגבול בין הונג קונג לעיר שנג'ן שבסין העממית.
כ-70% מהאוכלוסייה גרה באחוזות החדשות שבעיר פַנְלִינְג-שֶׁאוּ'נְג שׁוֹי. לשם גם מגיעה רכבת ה-KCR העוצרת בשלוש תחנות באזור - פנלינג, שאו'נג שוי ולוֹ ווּ.
מקסים כהן

ביוגרפיה

כהן נולד בדרום אפריקה ועלה לארץ ישראל בשנת 1935. למד טכנולוגיה בטכניון והיה פעיל בכיר בארגון "ההגנה". שימש מדריך ארצי לנשק קל ושדאות. בין השנים 1940–1946 שירת בצבא הבריטי, השתתף בקורס קצינים ראשון שאורגן למתנדבים היהודים והערבים לצבא, היה בעל דרגת מייג'ור בבריגדה היהודית, והשתתף בקרבות באיטליה. 
בשנת 1945 יצא למחנות העקורים וסייע בארגון עלייה דרך הולנד ובלגיה. בתום שירותו בצבא הבריטי עסק במסחר במחנות צבאיים וסייע ברכישת תחמושת לשימוש "ההגנה".
במלחמת העצמאות פיקד על המשמר הנע בחיפה. לאחר מכן התמנה למפקד גדוד בחטיבת כרמלי וביולי-אוגוסט 1948 היה מפקד החטיבה. בסיום שירותו בצה"ל התגייס למשטרת ישראל. היה ממקימי בית הספר לשוטרים בשפרעם, מראשוני משמר הגבול, ומונה לסגן מפקד מחוז חיפה. בין אפריל 1960 למאי 1961 שימש מפקד מחוז צפון, בעת העדרו של מפקד המחוז אברהם זלינגר לצורך חקירת אדולף אייכמן.
כהן היה אלוף ישראל בירי בצלחות חרס, יו"ר מועדון החוגלה ורכז ענף צלחות החרס בתחרויות המכביה. התחרה כנציג ישראל בתחרויות בינלאומיות, ובראשן אולימפיאדת טוקיו (1964) בה הגיע למקום ה-47 בין 53 המתחרים. בשנת 1958 השתתף באליפות העולם בקליעה בברית המועצות והגיע למקום השלישי בתחרות ירי בצלחות חרסינה. בשנת 1969 זכה במקום הראשון באליפות עולם ליחידים ובמדליית הזהב בתחרות המכביה, בה גם שבר את שיא המכביה בירי צלחות חרס. בשנת 1968 מונה כהן לחבר בוועדה לניסוח מחודש של חוקת ההתאחדות העולמית לקליעה.

חייו האישיים

בנו, סרן דניאל כהן (דניאל) שהיה חבר נבחרת ישראל בירי צלחות חרס, נהרג בחילופי אש בגיזרה הסורית ב-2 באפריל 1970.
מומנטום דמוגרפי

המומנטום הדמוגרפי בישראל

בישראל מושג המומנטום הדמוגרפי מתקשר בעיקר לערביי ישראל. במאה ה-21 ערביי ישראל הגיעו לשלב השני שבו שיעור הפריון יורד, אך מבנה הגילים מתאים לאוכלוסייה צעירה: 40% מהאוכלוסייה הערבית בישראל נמצאת מתחת לגיל 18 (2009). לפיכך, צפוי שיעור הילודה הכולל של ערביי ישראל להישמר ויכול אף לגדול גם אם לא מתחשבים כלל בשיעור הפריון של אישה ערבייה בישראל.

המומנטום הדמוגרפי באירופה

ברבות ממדינות אירופה מתרחש תהליך דמוגרפי של מומנטום דמוגרפי שלילי, כלומר מבנה הגילים באוכלוסייה מתאים לאוכלוסייה זקנה ולכן גם אם שיעור הפריון של אישה יגדל האוכלוסייה תמשיך לקטון כי אין מספיק נשים בגיל הפריון. במקרים כגון אלו, בשל המחסור באזרחים בגיל היצרנות, נוטות מדינות רבות לעודד הגירה חיצונית לשם איוש התפקידים הדורשים צעירים למילואם.
אחינועם בת אחימעץ

אֲחִינֹעַם בַּת־אֲחִימָעַץ היא דמות מקראית המוזכרת כאשתו של שאול המלך ואם בניו - יהונתן, מלכישוע, אבינדב וישוי שנקרא גם איש בושת. ובנותיו מרב ומיכל. אחינועם הייתה אשתו הבכירה של שאול, כאשר בנוסף אליה הייתה לשאול פילגש בשם רצפה בת איה.
השם אחינעם מוזכר במקרא רק לגבי אישה אחת נוספת - אחינועם היזרעאלית, אחת מנשותיו של דוד המלך. בשל הנורמה על פיה לקיחת אשת המלך נחשבת כקוד לירושת מעמדו, סובר החוקר ג'יימס ואנדרקם שמדובר על אותה אשה שדוד לקח לו כדי לרשת את מקומו של שאול. יצוין, כי זה לא מופיע במקרא עצמו ורבים החוקרים שסבורים שמדובר בשתי נשים שונות, אך לשיטתו של מאיר מלול יש לכך ביסוס מרומז בדברי נתן לדוד.

מקור השם

השם אחינועם נמצא בחרסי שומרון בכתיב אחנעם ומשמעותו - "נעם" (שמו או כינויו של האל) הוא אחי. אפשרות אחרות היא שהאל הוא נעם, כלומר טוב.
דיוקן עצמי

דיוקן עצמי (או אוטופורטרט) הוא ייצוג דמותו של אמן בציור, צילום, פיסול או בטכניקות אמנותיות אחרות, מעשה ידיו של האמן עצמו.
דיוקנאות עצמיים היו קיימים מאז ומתמיד, אולם רק מאז תקופת הרנסאנס החל ז'אנר זה להיות פופולרי בקרב אמנים, והוא ממשיך להיות פופולרי גם כיום. היסטוריונים מצביעים על כך שתחיית הז'אנר בתקופת הרנסאנס התאפשרה הודות למראות שבזמן הרנסאנס הפכו לפחות מעוקלות ולזולות יותר, וכן הודות לטכניקת לוחות הצביעה מעץ.
אמנים רבים ציירו פורטרטים עצמיים כמעט במשך כל חייהם, ובכך יצרו סדרה של דיוקנאות. עם אמנים אלו נמנים רמברנדט ווינסנט ואן גוך.
תו קנייה

ההיבט המשפטי בישראל

יש הרואים בעייתיות משפטית בהנפקתם של תווי קנייה, בעיקר בהקשר של עבירה על חוק ניירות ערך. למעשה, מכירת תווי קנייה מהווה הנפקה של כתבי התחייבות או איגרות חוב של מנפיק התווים כלפי הרוכש, המעניקה לו זכות לקבלת תמורה ספציפית, נקובה בסכום, ובעלת תוקף למימוש הזכות. לעומת זאת, על פי חוק ניירות ערך, נדרש פרסום של תשקיף בעת הצעת מכר של אגרות חוב לציבור, כאשר כמות הניצעים עולה על 35.
כאשר חברה שהיא חברה ציבורית מנפיקה תווי קנייה, עולה בעייתיות נוספת הקשורה לגילוי נאות של עסקי החברה כלפי ציבור המשקיעים. למשקיעים בחברה חסר מידע מהותי לגבי גובה החוב הכולל שלה בגין תווים אלה, וזאת מכיוון שהחברה לא מפרסמת מידע שוטף בדבר כמות התווים שהונפקו על ידה או נפרעו ושולמה תמורתם בכל רגע נתון, כמקובל לגבי אגרות חוב שנרשמו למסחר בבורסה.
על תווי קנייה שיונפקו החל מ-1 ביולי 2014 יחול סעיף 14ח לחוק הגנת הצרכן, הקובע שתוקפו של תו קנייה יהיה לחמש שנים לפחות, ושערכו של תו קנייה יהיה אחיד בכל העסקים המכבדים אותו.
Mean

רקע והוצאה

לפני יציאת השיר כסינגל, אמרה סוויפט בראיון כי השיר הוא תגובה לאנשים שמבקרים את כל מה שהיא עושה, לא בצורה מקצועית ובמטרה לתת ביקורת בונה אלא פשוט כדי לתקוף את אותו אדם. בראיון אחר הבהירה סוויפט כי השיר לא עוסק ברגשות או במערכות יחסים, אלא מופנה למבקר מוזיקה. בראיון נוסף חשפה סוויפט כי המבקר עליו נכתב השיר תקף את ההופעה שלה עם סטיבי ניקס בטקס פרסי הגראמי ה-52. יש הטוענים כי המבקר המדובר הוא בוב לפסטץ , שכתב ביקורת חריפה על ההופעה בבלוג שלו, "The Lefsetz Letter".
"Mean" יצא כסינגל שיווקי עבור Speak Now ב-19 באוקטובר 2010, כחלק מהספירה לאחור לקראת האלבום, קמפיין שהיה בלעדי לחנות ה-iTunes. השיר יצא כסינגל השלישי מתוך האלבום ב-13 במרץ 2011. עם יציאת השיר הוצעו בחנות הרשמית של סוויפט שתי חבילות בלעדיות - האחת כללה חולצת טריקו, תקליטור ייחודי עם השיר "Mean" והדפס אבן חתום על ידי סוויפט, והחבילה האחרת כללה רק חולצה ותקליטור. יוצרו רק 2,500 עותקים של התקליטור עם הסינגל. חבילה בלעדית שהוצעה מאוחר יותר כללה את מהדורת הדלוקס הבלעדית לטארגט של האלבום, זוג אוזניות, ובחירה בין התקליטורים של " Sparks Fly", ‏"The Story of Us", או "Mean".

ביקורות

השיר זכה לביקורות מעורבות עד חיוביות ממבקרי מוזיקה. ב"אנטרטיינמנט ויקלי" שיבחו את ההפקה של השיר, וכתבו כי השיר "מביא כנות לכאבה ומאפשר לך להתמקד במילים, שתעשינה, לקראת הסוף, חצופות (מה שמוכיח שהיא מתמודדת עם זה בעזרת חוש הומור)". ב"ווילג' ווייס" תואר השיר כשיר "ענק ומלא חמלה, ועשויים ללא חת" ושיבח אותו על היותו "עליז ומצחיק, כי המספרת מנבאת בריחה ממישהו שהיא לא אוהבת: "יום אחד, אני אגור בעיר גדולה / וכל מה שאי פעם תהיה הוא מרושע". ב-"Country Universe" זכה השיר לציון A והחמיאו למסר של השיר ש"מבטא את ההבחנה בין היושר ואכזריות בצורה כל כך טובה". מצד שני, ב-"Slant Magazine" הותקף התוכן המילולי של השיר, ונכתב כי "במקום באמת לעשות משהו כדי לשפר את חוסר היכולת שלה למצוא או להחזיק את הפיץ' באופן עקבי, סוויפט פשוט כתבה שיר על איך זה 'מרושע' מצדם של אנשים להצביע על בעיה זו".
השיר זכה בטקס פרסי הגראמי ה-54 בפרס לשיר הקאנטרי הטוב היותר ובפרס להופעת הסולו קאנטרי הטובה ביותר.

הצלחה מסחרית

בארצות הברית - עם יציאתו של "Mean" כסינגל שיווקי עבור Speak Now נחת השיר במקום השני במצעד השירים הדיגיטליים, עם כ-163,000 הורדות. השיר הגיע למקום ה-11 במצעד הבילבורד הוט 100, מה שהפך את סוויפט לאמן הראשון עם שלוש הכניסות החזקות ביותר של שירים למצעד בשלושה שבועות רצופים. לאחר יציאת השיר כסינגל רשמי, הוא הגיע למקום השני במצעד שירי הקאנטרי של בילבורד, מה שהפך את סוויפט לאישה השנייה בהיסטוריה שמתחילה את הקריירה עם 13 שירים שהגיעו לעשרת הגדולים במצעד, יחד עם קארי אנדרווד. באוגוסט 2011 חצה השיר את רף מיליון העותקים, והיה לשיר ה-13 של סוויפט שעושה זאת - יותר מכל אמן קאנטרי אחר בהיסטוריה דיגיטלית. השיר הגיע למקום ה-24 במצעד סוף השנה של שירי הקאנטרי לשנת 2011. השיר הגיע למעמד פלטינה משולשת מטעם איגוד תעשיית ההקלטות האמריקאי. נכון לנובמבר 2014, מכר השיר למעלה מ-2.3 עותקים בארצות הברית.
בקנדה הגיע השיר למקום העשירי במצעד קנדה הוט 100 ולמעמד זהב. באוסטרליה הגיע השיר למקום ה-‏45 ובקוריאה הדרומית למקום ה-95.

וידאו קליפ

הווידאו קליפ לשיר בוים על ידי דקלן וייטבלום ויצא ב-6 במאי 2011.
נכון לספטמבר 2016, צבר הקליפ לשיר מעל ל-140 מיליון צפיות ב-YouTube.
יוהאן כריסטוף וגנזייל

הגותו

יוהאן כריסטוף וגנזייל סבר מחד גיסא שליהודים נעשה עוול במהלך השנים, שהתנכלו להם בתואנות שווא, ושעלילות הדם היו שקריות, ואי לכך יצא להגנת היהודים מפני ההאשמות שהוטחו בהם. לטענתו הנוצרים הם שהביאו את היהודים לעסוק בהלוואה בריבית. הוא קרא לנהוג ביהודים בסובלנות וברחמנות מפני הצדק האלוהי וגם משום שהיהודים שמרו את כתבי הקודש של הברית הישנה וראויים על כך לתודה. מטרתו של וגנזייל הייתה להביא לניצורם של היהודים בדרכי נועם, ולא מתוך לחץ ומתוך כפייה.
מאידך גיסא, וגנזייל פרסם ביקורות תאולוגיות על היהדות, בעיקר בספרו מ-1681 "Tela ignea satanae" – "חצי האש של השטן: הם הספרים הנסתרים והנוראים של היהודים נגד כריסטוס, אלוהים והדת הנוצרית". לאחר שקרא בספר תולדות ישו, פנה לשליטים בדרישה לגבש הסכם שימנע את חילול שם ישו בפי היהודים. הוא התבסס בהגותו ובדבריו על עיון בכתבים בלשון העברית ובתרבות היהודית שלאחר התנ"ך. בער שמואל יששכר פרלהפטר, השבתאי, היה מורו לשפה ולספרות עברית.
וגנזייל כיהן כפרופסור להיסטוריה, למשפט קאנוני ולשפות המזרח באוניברסיטת אלטדורף. הוא נודע באוסף הספרים שלו שכלל מאות כרכים, מחציתם כתובים עברית ורבים מהם כתבים בשפות הסורית, הפרסית, האתיופית והערבית.
ג'קי (סרט)

עלילה

הסרט עוקב אחר ג'קלין קנדי בתקופה בה הייתה הגברת הראשונה בבית הלבן וחייה לאחר רצח בעלה, הנשיא ג'ון פ. קנדי בשנת 1963 בטקסס והפיכתה לאלמנה צעירה.

הפקה

באפריל 2010 הוכרז כי הבמאי דארן ארונופסקי יביים ויפיק את הסרט ושרייצ'ל וייס תשתתף בסרט. 
בספטמבר 2012 הוכרז כי נטלי פורטמן תגלם את ג'קלין קנדי ושארונופסקי רק יפיק ובמקומו יביים פבלו לריין.
באוקטובר 2015 הוכרז כי פיטר סארסגארד יגלם את רוברט קנדי.
הצילום העיקרי של הסרט החל ב-16 בדצמבר 2015 בפריז שבצרפת. ב-28 בפברואר 2016 סצינות ממסע ההלוויה של קנדי צולמו במרכז העיר בוושינגטון די. סי..

ביקורות

הסרט זכה לשבחי מבקרי הקולנוע, בדגש על משחקה של פורטמן בסרט. באתר Rotten Tomatoes הסרט עומד על כ-95% ביקורות חיוביות. 
על תפקידה בסרט, מועמדת פורטמן לפרס אוסקר לשחקנית הטובה ביותר, לאחר שזכתה בפרס בזכות תפקידה בסרט "ברבור שחור".
דאב סי

תחילת הקריירה

דאב סי התחיל את הקריירה המוזיקלית שלו עם ההרכב Low Profile. הלהקה הוציאה לאור את האלבום "We're in This Together" ב-1989. לאחר מכן הוא הקים את הלהקה WC and the Maad Circle, יחד עם הראפרים: קוליו, Sir Jinx ו-DJ Crazy Toones. הלהקה הוציאה לאור שני אלבומים: "Ain't a Damn Thang Changed" בשנת 1991 ו-"Curb Servin" ב-1995.

קריירת הסולו

בשנת 1998 הוציא לאור דאב סי את אלבום הסולו הראשון שלו, "The Shadiest One", שהגיע למקום ה-19 במצעד בילבורד 200 ולמקום השני במצעד אלבומי ה-B&R /היפ הופ של בילבורד. השירים "Better Days" ו-"Just Clownin" מהאלבום נחשבו כלהיטי R&B מתונים. ב-12 בנובמבר 2002 דאב סי הוציא לאור את אלבומו השני "Ghetto Heisman", שבו הוא ארח את האמנים: אייס קיוב, סנופ דוג, נייט דוג, סקארפייס, מאק 10 ובוץ' קסידי. האלבום זכה להצלחה נמוכה יותר מאשר אלבום הסולו הראשון של דאב סי והגיע למקום ה-46 במצעד בילבורד 200 ולמקום ה-7 במצעד אלבומי הB&R /היפ הופ של בילבורד. ב-2007 דאב סי הוציא לאור את אלבומו השלישי "Guilty by Affiliation" תחת חברת התקליטים של אייס קיוב Lench Mob Records. באלבום דאב סי אירח את האמנים: אייס קיוב, דה גיים, סנופ דוג ובוץ' קסידי. ב-8 במרץ 2011 הוציא לאור דאב סי את אלבומו הרביעי "Revenge of the Barracuda", האלבום כלל את הראפרים אייס קיוב, דאז דילינגר, Young Maylay ו-Kokane. ב-2012 דאב סי התארח בשיר "Jetlag" של הראפר הדני L.O.C וגם התארח בשיר " Still Westsidin'" של הזמרת Vicky Chand's.

Westside Connection

ב-1996 דאב סי יסד את הלהקה Westside Connection יחד עם חבריו אייס קיוב ו-מאק 10. ב-1996 הלהקה הוציאה לאור את האלבום "Bow Down", האלבום הגיע למקום השני במצעד בילבורד 200 והגיע בנוסף לאלבום פלטינום. הסינגל "Bow Down" מהאלבום הגיע למקום ה-21 במצעד בילבורד הוט 100. ב-2003 Westside Connection הוציאו את האלבום השני והאחרון שלהם Terrorist Threats, שהגיע למקום ה-16 במצעד בילבורד 200 והגיע לאלבום זהב, כאשר נמכרו 679 אלף עותקים. הסינגל "Gangsta Nation" מהאלבום, שבו התארח הראפר נייט דוג, הגיע למקום ה-33 במצעד בילבורד הוט 100 ולמקום ה-22 במצעד שירי הR&B/היפ הופ הכי חמים של בילבורד.
ב-2005 הלהקה התפרקה בשל סכסוך בין מאק 10 לבין אייס קיוב.
איתמר רבינוביץ

ביוגרפיה

רבינוביץ נולד בירושלים לגוטמן רבינוביץ, ששימש שנים רבות מנכ"ל "מעריב" (אחיו של אהרון יריב). השתחרר מצה"ל בדרגת סגן-אלוף. סיים תואר ראשון בלימודי המזרח התיכון באוניברסיטה העברית ותואר שני באוניברסיטת תל אביב. הוא השלים עבודת דוקטורט על סוריה, באוניברסיטת קליפורניה בלוס אנג'לס ב-1971, והתמנה למרצה להיסטוריה של המזרח התיכון באוניברסיטת תל אביב. הוא התמנה לראש מרכז משה דיין לחקר המזרח התיכון ואפריקה ב-1983, מונה לדקאן הפקולטה למדעי הרוח ב-1989 ולאחר מכן לרקטור באוניברסיטת תל אביב. הוא שימש כשגריר ישראל בארצות הברית בשנים 1996-1993 וכראש צוות המשא ומתן לשיחות עם סוריה ב־1996. רבינוביץ נבחר לכהן כנשיאה השישי של אוניברסיטת תל אביב בשנת 1998, תפקיד בו שימש שתי כהונות עד שנת 2007. במהלך כהונתו כנשיא נקלעה האוניברסיטה לגרעון ובוצעו בה קיצוצים נרחבים אשר הובילו לביקורת כלפי תפקודו של רבינוביץ.
רבינוביץ מכהן גם כפרופסור וכעמית אורח באוניברסיטת ניו יורק (NYU), באוניברסיטת קורנל, באוניברסיטת פנסילבניה, במכון למחקר מתקדם בפרינסטון, באוניברסיטת טורונטו, באוניברסיטת קרלטון באוטווה, ובמרכז וילסון במכון הסמיתסוני שבוושינגטון הבירה. 
רבינוביץ הוא מחברם של מספר ספרים, ביניהם הספר "מדינות ערב: תהליכים ובעיות יסוד" (1986), הספר "השלום שחמק" (1991), אשר עוסק ביחסי ישראל-סוריה ואשר זכה בפרס הספר היהודי, והספר "סף השלום" (1998).
ב-2012 ראה אור ספרו "האופק המתרחק: ישראל, הערבים והמזרח התיכון 1948-2012", בהוצאת דביר, שהוא מהדורה מעודכנת של ספרו "חבלי שלום" שיצא לאור ב-2004.
רבינוביץ נבחר בשנת 2008 לחבר בחברה הפילוסופית האמריקאית. חבר זר של האקדמיה האמריקאית לאמנויות ולמדעים, הוא עוטר על ידי הרפובליקה האוסטרית ב-Honorary Grand Golden Cross והוא מונה על ידי ממשלת צרפת כ-Commandeur dans l'ordre des Palmes Académiques. 
בשנת 2009 זכה בפרס השלום של "קרן קורן וגרסטנמן", ביחד עם סרי נוסייבה, נשיא אוניברסיטת אל-קודס.

בתו איריס רבינוביץ ברון היא שופטת בבית המשפט המחוזי מרכז, ובתו השנייה, פרופ' ארנה רבינוביץ עיני, היא מרצה בכירה בפקולטה למשפטים באוניברסיטת חיפה.
דניאל וולפסון

הרב דניאל קלמן הלוי וולפסון (נולד בתשכ"ד, 1964) הוא ראש ישיבת נתיבות חכמה בירושלים.

קורותיו

נולד בבני ברק לאביעזר וולפסון, אחיינו של סר אייזיק וולפסון. בצעירותו עברה משפחתו לסביון. למד בישיבה הקטנה של פוניבז' ולאחר מכן בישיבה הגבוהה.
נישא לרבקה הניה, בתו של הרב דב בר אלתר אייכנשטיין, שכיהן כראש ישיבת איתרי. לאחר נישואיו שימש כמשיב בישיבת באר התורה ובישיבת גבעת שאול. בהמשך התמנה לראש ישיבת חכמת שלמה בשכונת בית וגן. באלול תשס"ט בשיתוף עם הרב יהושע ישעיה נויבירט ייסד את ישיבת נתיבות חכמה בעידוד הרב אהרן יהודה לייב שטיינמן.
שיטת לימודו שונה מזו של רוב ראשי הישיבות, והוא נוטה להתמקד בדברי הראשונים ופחות בפלפול.
חיבר מספר ספרים ובהם על מסכתות בסדר טהרות שהלימוד בהן אינו רווח בישיבות. ספרו "אשיחה בחקיך" על מסכת פרה זכה בפרס ירושלים לספרות תורנית.
מתגורר בשכונת בית וגן בירושלים.
הרב וולפסון רואה את עצמו כתלמידו של הרב דב לנדו.
לויקופניה

מצבים רפואיים

ספירת תאי דם לבנים נמוכה יכולה להיגרם כתוצאה מזיהומים נגיפיים חריפים, כמו הצטננות או שפעת. בנוסף, היא יכולה להיגרם כתוצאה מכימותרפיה, הקרנות, מיילופיברוזיס ראשונית ואנמיה אפלסטית. גם איידס יכול להיות סיבה למיעוט תאים לבנים.
סיבות נוספות של ספירת תאי דם לבנים נמוכה הן זאבת, לימפומת הודג'קין, סוגים מסוימים של סרטן, טיפוס הבטן, מלריה, שחפת, קדחת דנגי, זיהומי ריקציה, הגדלה של הטחול, מחסור בחומצה פולית, פסיטקוסיס, אלח דם ומחלת ליים. קיימות סיבות רבות אחרות, כגון מחסר במינרלים מסוימים כמו נחושת או אבץ.
פסאודולויקופניה (Pseudoleukopenia) יכולה להתפתח בתחילתו של הזיהום. כדוריות הדם הלבנות (בעיקר נויטרופלים, כתגובה לפציעה ראשונית) מתחילות לנדוד לכיוון אתר הזיהום וניתן לראותן שם. הגירתן גורמת למח העצם לייצר עוד מהן כדי להילחם בזיהום וכדי להשלים את המחסור שנוצר בכדוריות הדם הלבנות. אולם כשנלקחת דגימת דם בתחילת הזיהום היא מכילה כמות נמוכה של תאי דם לבנים, ולכן מצב זה נקרא "פסאודלויקופניה".

תרופות

תרופות מסוימות יכולות להשפיע על המספר והתפקוד של תאי הדם הלבנים. תרופות אלו כוללות את קלוזאפין, תרופה אנטי-פסיכוטית עם תופעת לוואי נדירה שגורמת לחוסר מוחלט של כל הגרנלוציטים (נויטרופילים, בזופילים ואאוזינופילים). בופרופיון, תרופה נוגדת דיכאון שגם משמשת לגמילה מעישון והתמכרות לסמים, יכולה לגרום ללויקופניה בשימוש לטווח ארוך. מינוציקלין היא אנטיביוטיקה שידועה כגורם ללויקפוניה. ישנם גם דיווחים על לויקופניה שנגרמת על ידי חומצה ולפרואית, תרופה המשמשת לאפילפסיה, הפרעה דו-קוטבית ומיגרנה. התרופה האנטי-אפילפטית למוטריג'ין נקשרה אף היא עם ספירת דם לבנה נמוכה.
תרופות אחרות נוספות שיכולות לגרום לתופעה זו הן תרופות שמדכאות את מערכת החיסון, כמו רפמיצין, טקרולימוס, ואחרות.
כימותרפיה שמטרתה הם תאים הגדלים במהירות, כמו גידולים, יכולה גם להשפיע על תאי דם לבנים משום שהם מתאפיינים בגידול מהיר במח העצם. תופעת לוואי שכיחה של טיפול בסרטן היא נויטרופניה, ירידה של כמות הנויטרופילים (סוג ספציפי של תאי דם לבנים).
ממשלת ישראל התשע עשרה

סקירה כרונולוגית

הבחירות לכנסת העשירית היו שונות בתוצאותיהן מהבחירות הקודמות, ובישרו מגמה העתידה להימשך ב-20 השנים הבאות- תיקו פוליטי בין שמאל-מרכז (ואחר כך שמאל-מרכז-ערבים) לבין ימין-חרדים-דתיים.
מאז 1977 אירעו אירועים שהשפיעו על הבחירות באופן דרסטי- "המהפך הכלכלי", הסכם השלום עם מצרים, המהפכה האיסלאמית באיראן, עלייתו לשלטון של סדאם חוסיין בעיראק ו"מבצע אופרה". בפוליטיקה ובחברה הישראלית אירעו שינויים כמו ההתפלגויות בציבור הדתי בכלל ובמפד"ל בפרט, על רקע עדתי ועל רקע מדיני; פרישתם של פוליטיקאים מהליכוד והקמת מפלגת "התחייה", שסימנה את ראשיתו של הימין הקיצוני בישראל; ותופעה שהחלה כבר ב-1977 אם כי נמשכה גם בבחירות אלו (ובשנים רבות אחר כך)- "מפלגות מצב רוח"- מפלגות שקמו לאור מצבו הנוכחי של הציבור ונעלמו זמן מה אחרי שנכנסו לכנסת.

הקמת הממשלה

ערב הבחירות נדמה כי ישנו שוויון בין המערך והליכוד, שקיבלו כל אחד קרוב ל-50 מנדטים; אם כי הליכוד ניצח את המערך בהפרש של עשרת אלפים קולות, והנשיא יצחק נבון הפקיד בידי מנחם בגין את הרכבת הקואליציה. בגין הצליח להקים קואליציה מבוססת על רוב דחוק של 61 ח"כים, והממשלה יצאה לדרכה ב-5 באוגוסט 1981, ה באב ה'תשמ"א. ביולי 1982 הצטרפה סיעת התחיה לקואליציה, וזו גדלה ל-66 ח"כים. ב-5 ביולי 1982 הצטרפה סיעת היחיד "התנועה להתחדשות ציונית חברתית", וחברה מרדכי בן פורת מונה לשר בלי תיק.

מדיניות חוץ וביטחון

עם השבעתה, היה ברור כי הממשלה תמשיך בתהליך השלום עם מצרים שהחל כבר ב-1977. פינוי סיני עוד לא הושלם, והתקפות המחבלים מדרום לבנון הובילו לפלישת ישראל לדרום לבנון. מבצע של"ג הפך במהרה למלחמת לבנון הראשונה, שהובילה, אחרי לחץ ציבורי, להתפטרות שר הביטחון אריאל שרון. ראש הממשלה בגין נטל את תיק הביטחון במקומו למשך זמן מה ואחריו מונה משה ארנס. שר החוץ, שכיהן לאורך כל כהונת הממשלה היה יצחק שמיר (שאחר כך היה ראש הממשלה בעצמו).

מדיניות כלכלית

נמשכה אותה מדיניות כלכלית שהנהיגה הממשלה הקודמת. שר האוצר יורם ארידור ניסה לייצב את המשק בלא הצלחה. האינפלציה, שעלתה בקצב איטי מאמצע שנות השבעים וזינקה החל מ-1977 (בעקבות המעבר החד לכלכלה ליברלית) הפכה לתלת ספרתית.

התנגדות לממשלה

היות הממשלה ממשלה צרה מאוד והיות העובדה שהאופוזיציה מולה הייתה חזקה מאוד (הן מבחינת מספר מושביה בכנסת והן מבחינת התמיכה הציבורית) היא ספגה ביקורת והתנגדות רבה, אם כי במידה הרגילה כביכול יום. גם כשיצא צה"ל למבצע שלום הגליל היה זה בקונצנזוס ציבורי ופוליטי רחב. אחרי התרחבות המבצע הפך הקונצנזוס להתנגדות עזה, שהובילה, שלוש שנים מאוחר יותר, לנסיגת צה"ל לרצועת הביטחון.

סיום כהונת הממשלה

הממשלה התפטרה בעקבות התפטרותו של ראש הממשלה מנחם בגין, שאמר בישיבת ממשלה דרמטית "איני יכול עוד להמשיך". בגין לא הסביר מדוע התפטר ופרש מן החיים הפוליטיים עד יום מותו. לסיבת התפטרותו היו מספר השערות: פטירתה של אשתו עליזה; ההסתבכות בלבנון ועליית מספר הקורבנות הרב; המצב הכלכלי, שהיה בכי רע ומה שהייתה הסיבה הרשמית- מצב בריאותי קשה. בכל אופן, התפטרות בגין הובילה להרכבתה של ממשלת ישראל העשרים על ידי יצחק שמיר. ממשלה זו התמודדה עם השלכות המדיניות שהונהגה והאירועים שאירעו בתקופת כהונתה של הממשלה ה-19.
יוליה מלינובסקי

קורות חיים

מלינובסקי נולדה לאם יהודיה, סופיה, ולאב נוצרי ממוצא יווני וארמני, ולדימיר, בלוהנסק, אוקראינה (אז וורושילובגרד בברית המועצות). אחותה הצעירה עלתה לישראל במסגרת פרויקט נעל"ה ובעקבותיה עלתה גם מלינובסקי בשנת 1998 ולאחר מכן גם כל שאר המשפחה.
מלינובסקי היא עורכת דין בעלת תואר ראשון במשפטים מהאוניברסיטה הממלכתית של אוקראינה ותקופה מסוימת אף שירתה במשטרת אוקראינה כקצינת כוח אדם.
הייתה חברת מועצת העיר חולון מטעם סיעת ישראל ביתנו החל משנת 2004 עד לכניסתה לכנסת ומשמשת כיושבת ראש התנועה בעיר.
בנוסף לפעילותה הפוליטית, הייתה גזברית איגוד ערים לכבאות חולון-בת ים-אזור.
במערכת הבחירות לכנסת ה-18 דורגה מלינובסקי במקום ה-18 ברשימת ישראל ביתנו ולא נכנסה לכנסת. במערכת הבחירות לכנסת ה-19 דורגה מלינובסקי במקום ה-37 ברשימה המשותפת של הליכוד - ישראל ביתנו ולא נכנסה לכנסת.
במערכת הבחירות לכנסת ה-20 דורגה מלינובסקי במקום ה-9 ברשימת ישראל ביתנו ולא נכנסה לכנסת בהיבחרה, אך הייתה לחברת הכנסת ב־1 ביוני 2016 לאחר שאביגדור ליברמן התמנה לשר הביטחון והפסיק את חברותו בכנסת במסגרת החוק הנורווגי. עם השבעתה כחברת הכנסת, הייתה הכנסת העשרים לכנסת עם מספר הנשים הגבוה ביותר: 33 חברות כנסת; סיימה את כהונה בכנסת לאחר התפטרותו של אביגדור ליברמן מתפקיד שר הביטחון וחזרתו לכהן כחבר הכנסת.
בבחירות לכנסת העשרים ואחת שובצה במקום החמישי ברשימת ישראל ביתנו ונבחרה לכנסת.

חיים אישיים

מלינובסקי נשואה, אם לשניים ומתגוררת בחולון.
ערן הדס

ערן הדס (נולד ב-1 בינואר 1976) הוא משורר ואיש היי-טק ישראלי.

ביוגרפיה

הדס, תושב תל אביב, הוא מתכנת ומרצה בתחום תרבות הרשת, בעל תואר שני במחשבים מאוניברסיטת בר-אילן (2002), חבר בקבוצת המשוררים גרילה תרבות וקבוצת הנטארט "בנות טיורינג". הוא עוסק בחיבור בין שירה לבין טכנולוגיה, ובין שיתופי הפעולה שלו תוכנה שמחברת שירים על-סמך גלי המח של הכותב, ורובוטית שמראיינת בני-אדם על אנושיות.
שיריו של ערן הדס הופיעו לראשונה בכתב העת מעין בשם הבדוי צאלה כץ. לצאלה כץ הורכבה ביוגרפיה דמיונית כמשוררת שכתבה את השיר "סופרפארם" הידוע של הדס. בספרו "היום השני" חוקר הספרות ניסים קלדרון מתייחס לשיר כשירה של צאלה כץ וניכר שלא הכיר את ערן הדס כשנכתב הספר.
בהמשך פרסם הדס שני ספרי שירה באינטרנט בגרסת ויקי, את הספר "era" ואת הספר "Heavy Meta". ספרו השלישי "אנשים שאתה עשוי להכיר" יצא בהוצאת פלונית והוא למעשה מניפולציות ממוחשבות על שיריה כשחלק משירי הספר הם תוצאות החיפוש העולות במנוע החיפוש של גוגל ואחרים הם שירים שחולל מחשב.
ספר שיריו החמישי של ערן הדס "מקש הרווח" מכיל גם אסופה של שיריו מספריו הקודמים. הספר נבחר לספר השנה במספר כתבי-עת ואתרים.
הדס השתתף כפרפורמר-משורר בהצגה "גן העדן האבוד" שזכתה בפרס הצגת השנה בפסטיבל עכו 2014.
בשנת 2016 הקים ביחד עם דניאל עוז את הוצאת הספרים העצמאית "ברחש".
הוא חיבר את הפלינדרום המפורסם: "רק פושטק עלוב בולע קטשופ קר".]
פגישה מקרית

תקציר העלילה

לאורה ג'סון (סיליה ג'ונסון) היא עקרת בית כבת 40, נשואה עם שני ילדים בעלה אוהב אותה אך לא מראה לה רגשות. את חייה המשעממים היא מגוונת פעם בשבוע ביום חמישי בו היא נוסעת העירה, עורכת קניות, מחליפה בספרייה, צופה בסרט וחוזרת לביתה.
באחת הפעמים, בעודה ממתינה לרכבת שתחזיר אותה, נכנס לעיניה גרגיר חצץ. היא פונה לעזרה במזנון התחנה, ושם היא פוגשת באלק הרווי (טרוור הווארד). הוא אומר לה שהוא רופא ומצליח להוציא את הגרגיר מעינה. היא מודה לו והם נפרדים.
ביום חמישי הבא הם נפגשים שוב במזנון התחנה ומתוודעים זה לזו. אלק מספר לה על עבודתו הרפואית, וכי הוא נשוי עם שני ילדים. הוא מחליף עמית שלו בעיר מדי יום חמישי.
כעבור מספר פגישות כאלה הידידות ביניהם מתהדקת. הם מבלים בטיולים, מסעדות וצפייה בסרטים. אלק מתוודה בפניה כי הוא התאהב בה והיא גם מודה באהבתה.
הרומן מתלהט והיא מסכימה להיכנס לדירה שאלק שוכר מעמיתו סטיבן. היא מוכנה להתמסר לאלק, אך בגלל בואו הבלתי צפוי של סטיבן היא נמלטת בכניסה אחורית אחוזה בפחד והרגשת אשמה. היא משוטטת ברחובות ומעוררת את חשדו של שוטר כי היא זונה.
בפגישה הבאה היא מודיעה לאלק כי היא מסיימת את הקשר אתו, והוא מודיע לה כי קיבל משרה ביוהנסבורג, והוא נוסע לשם עם משפחתו.
הם נפרדים בחטף במזנון התחנה. לאורה חוזרת לביתה ובעלה מבחין בסערת נפשה, אך מקבל אותה באהבה.
לאורך הסרט מסופרת העלילה בקולה של לאורה כאילו היא מתוודה בדמיונה בפני בעלה.